ჰიტლერამდე დაყვანა
ჰიტლერამდე დაყვანა (ლათ. Reductio ad Hitlerum), ასევე ნაცისტებამდე დაყვანა ან ნაცისტური კარტის თამაში — საკითხის ან არგუმენტის ნიველირების მცდელობა, რომელიც ეფუძნება იმას, რომ ანალოგიური მოსაზრება აღნიშნულ საკითხზე გააჩნდა ადოლფ ჰიტლერს ან ნაციონალ-სოციალისტურ პარტიას (ნაცისტურ პარტიას). Reductio ad Hitlerum-ის მაგალითი არის თეზისი, რომ ჰიტლერი (ან ნაცისტები) მხარს უჭერდნენ X-ს, შესაბამისად, X - არის ბოროტება/ცუდი/მიუღებელი; ასეთი მიდგომის მაგალითია Reductio ad Hitlerum-ის გამოყენება თამბაქოს კამპანიების წინააღმდეგ - ჰიტლერი მოწევის მოწინააღმდეგე იყო, შესაბამისად ყველა მოწევის საწინააღმდეგო კამპანია ბოროტებაა. ტერმინი 1953 წელს შექმნა ლეო შტრაუსმა და ეფუძნება ლოგიკის ტერმინს reductio ad absurdum (აბსურდამდე დაყვანა). შტრაუსის მიხედვით, reductio ad Hitlerum არის ad hominem, ad misericordiam ან Ignoratio elenchi-ის ნაირსახეობა. არგუმენტის გამოყენების მიზანი შეიძლება იყოს ოპონენტის დისკრედიტაცია ან მისი მწყობრიდან გამოყვანა, რადგანაც ასეთი ტიპის არგუმენტი, მისი ემოციური ელფერისა და მკვეთრად ნეგატიური კონოტაციისა, ოპონენტზე ძლიერ ემოციურ გავლენას ახდენს.